  Майя Бывальцева 2013-тӥ арысен «Родительская слава» данъетэз басьтӥзы ни куинь но солэсь трос нылпи будэтӥсь 55 семьяос но 11 атайёс. 16-тӥ куартолэзе улосвыл тӧролэн резиденцияз выль адямиосты пусйизы, ивортэ «Удмуртия» агентстволэн корреспондентэз. 2016-тӥ арын 1-тӥ оштолэзьлы элькунын трос нылпиё 18 сюрс 514 семьяос пусъемын. 2015-тӥ ар кутсконэн ӵошатыса, со 1 сюрс 658-лы тросгес. «Котькуд семьялэн аслаз историез но адӟонэз, аслаз шумпотонъёсыз но шугъяськонъёсыз. Но ваньдэс тӥледыз огазея зэмос дунлыкъёсты валан, ог-огдэз гажан но яратон. Котькудды тӥ, гажано эшъёс, Удмуртиын анай-атайлэсь данлыксэ возьматӥськоды. Асьме кунмы сак уте дырлэн эскеронъёсыз пыр потэм дунлыкъёсты но будӥсь поколениослы сётэ. Эшшо одӥг пол ми сое адӟимы Вормон нуналэ. Шумпоттэ, Ижкарысь парадэ, элькунысь мукет каръёсын но ёросъёсын тросэз пиналъёс анай-атайёсынызы лыктӥзы. Оже пыриськем ӵыжы-выжыоссылэн туспуктэмъёсынызы арлыдоосын ӵош соос вамыштӥзы «Вунонтэм полкын» но. Удмуртилэн шоркараз гинэ та ужрадэ 15 сюрслэсь трос адями пыриськиз. Со возьматэ, асьмелэн пыраклы дунлыкъёсмы нимасько но пыраклы, соос поколениысь поколение выжо шуыса», — вераз Александр Соловьёв. Ужрадэ пыриськизы Кияса ёросысь Габитов кузпалъёс, соос тямыс нылпиоссэс будэто. Глаз ёросысь Гавшинъёслэн семьяязы 7 пиналъёссы. Куать нылпиоссэс будэтӥзы Дэбес ёросысь Перевозчиков кузпалъёс но Шаркан ёросысь Гуменников кузпалъёс. Ваньмыз 14 семьяос но трос нылпи будэтӥсь 3 атайёс пусъемын. «Татчы ӧтемзылэсь данъяськон мылкыд кылдэ. Трос нылпиё семьяослы асьмелэн, оло, тырмыт саклык уг висъяськы на. Котьма ке но, туж трос сюлмаськонъёс. Коньдон ласянь но, нылпи садъёсын но. Ми пиналъёсмес тужгес секыт вакытъёсы, 90-тӥ аръёсы ӝутӥмы. Асьтэос тодӥськоды, кыӵе югдур вал соку. Милям вить нылпиосмы, бадӟымезлы пимылы 31 арес, пичиосызлы кыктоослы — 21. Али улон капчигес луиз. Нырысь ик, уждунъя но. Соку ми егитэсь вал, милем секыт вал ужен но, уждунэн но, нош али ми арлыдоесь ни, ваньзэ тодӥськом, быгатӥськом. Бен, трос нылпиё семьяослы кун ласянь саклык али адӟиське. Нылпи садъёсъя ик, азьвыл черод туж бадӟым вал. Школаосын но ваньмыз тупатске, классын 35 адямиен дышетскылӥмы, секыт вал, нош али школаос но нылпи садъёс трослы умойгес, отчы шедьыны но капчиен луэ, ворды гинэ», — вераз иворъёсъя «Удмуртия» агентстволы трос нылпиё атай Сергей Ходырев. Тодэ вайытом, «Материнская слава» данъет Удмуртиын юнматэмын вал 2005-тӥ арын. Сое трос нылпиё анайёс басьтылӥзы. 11 ар куспын трос нылпиё 622 семьяос соин пусъемын. 2013-тӥ арын улосвылын «Родительская слава» данъет кылдӥз. Сое басьтыны быгато куинь но солэсь трос нылпи будэтӥсь воргоронъёс но. Та данъетэн элькунысь 55 семьяос но 11 атайёс пусъемын ни. Тегъёс: Мерлык Удмуртия АлександрСоловьёв пиналъёс данъетъёс  